Lažni rat
Lažni rat (fr: Drôle de guerre; njem.: Sitzkrieg) je bio rana faza ratovanja u drugom svjetskom ratu a bio je obilježen nedostatkom većih vojnih operacija od strane zapadnih saveznika (Velike Britanije i Francuske) protiv njemačkog Reicha. Ova faza rata obuhvata francusku i britansku objavu rata Njemačkoj (nedugo nakon njemačke invazije Poljske) u septembru 1939. godine a prethodila je bici za Francusku u maju 1940. godine. Iako je rat bio objavljen sa obje strane, zapadne snage nisu pokrenule značajnije kopnene ofanzive, bez obzira na uslove anglo-poljskog i francusko-poljskog vojnog saveza kojim su se Velika Britanija i Francuska obavezale pomoći Poljskoj.